የተባለውን ለማስረገጥ የአምደኛው ምፀታዊና አሽሙራዊ ትችት እንደሚከተለው ማጣቀስ ይቻላል፤ የጋዜጠኞች ማህበራቱ ካቀረቧቸው ጽንፍ ላይ የቆሙ መግለጫዎች መካከል፣ “አንደኛው ደግሞ ከኢህአዴግ ቃል በቃል የተኮረጀ ነው (ኮማ ሣይቀር!) ልዩነቱ ምን መሰላችሁ? ኢህአዴግ በተደጋጋሚ ‘በኢትዮጵያ ውስጥ ከሙያቸው ጋር በተያያዘ የታሰሩ ጋዜጠኞች የሉም’ የሚል ምላሽ ሲሰጥ ደንፍቶ አያውቅም፡፡ እነሱ ግን ቀላል ቀወጡት! አገር ይያዝልን እኮ ነው ያሉት፡፡ ቦታው ሥላልተመቻቸው ነው እንጂ ሽለላና ቀረርቶ ሁሉ ዳድቷቸው ነበር፡፡ (ኢህአዴግ ራሱ እኮ ሳይታዘባቸው አይቀርም) እኔማ ምነው በገመገመልኝ ብዬ ነበር፡፡ ለካሥ የኢህአዴግ አባል አይደሉም (ናቸው እንዴ?)” በአሽሙራዊ መጣጥፉ ላይ በቅንፍ ውስጥ የቀረቡት ገለፃዎች የምር እያሣቁ ዘና አድርገውኛል፡፡ ለነገሩ በመጀመሪያ ቅንፍ ውስጥ የሰፈረው ገለፃ፣ ማለቴ “ኮማ ሣይቀር!” የሚለው ከማዝናናት አልፎ በትዝታ ውስጥም አስምጦኝ ነበረ፡፡ “ኮማ ሣይቀር!” የሚለውን ከማን ንግግር ላይ ነበር የሰማሁት የሚለው ትንሽ አሥቆዘመኝ፡፡ በኋላ ግን፣ ነፍሣቸውን ይማር ከአቶ መለስ ዜናዊ ንግግር ውሰጥ እንዳዳመጥኩት ትዝ አለኝ፡፡ የሚገርመው ደግሞ ንግግሩን ለማስታወሥ ሥሞክር ርዕሠ ጉዳዩ፣ “የፀረ ሽብር አዋጁ” ነበር፡፡
